CELEX: 32020D0628
Language: sk
Date: 2020-05-04 00:00:00
Title: Rozhodnutie Európskej centrálnej banky (EÚ) 2020/628 zo 4. mája 2020, ktorým sa mení rozhodnutie ECB/2008/17, ktorým sa ustanovuje rámec Eurosystému pre spoločné obstarávanie (ECB/2020/27)

8.5.2020   
               
               
                  SK
               
               
                  Úradný vestník Európskej únie
               
               
                  L 146/11
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/628
         zo 4. mája 2020,
         ktorým sa mení rozhodnutie ECB/2008/17, ktorým sa ustanovuje rámec Eurosystému pre spoločné obstarávanie (ECB/2020/27)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej články 127 a 128,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 v spojení s článkom 3.1 a články 5, 16 a 24,
         keďže:
         
                     (1)
                  
                  
                     Na základe pozitívnej skúsenosti so spoločným obstarávaním tovarov a služieb Rada guvernérov 26. apríla 2019 rozhodla, že Koordinačný úrad Eurosystému pre obstarávanie (ďalej len „EPCO“) by sa mal považovať za stály úrad, zatiaľ čo hosťujúca centrálna banka sa bude naďalej určovať každých päť rokov. V súčasnosti je od 1. januára 2020 do 31. decembra 2024 hosťujúcou centrálnou bankou Banque centrale du Luxembourg.
                  
               
                     (2)
                  
                  
                     Pravidlá upravujúce ustanovovanie mandátov výborov Eurosystému, vymenovanie ich predsedov a zabezpečenie úloh sekretariátu pre tieto výbory sú stanovené v článku 9.5 rozhodnutia ECB/2004/2 (1) a v súvislosti s jednotlivými výbormi Eurosystému sú podrobnejšie upravené v osobitných rozhodnutiach Rady guvernérov. Tento právny rámec sa vzťahuje na výbor Európskeho systému centrálnych bánk, ktorému je zverená zodpovednosť za riadenie spoločného obstarávania Eurosystému.
                  
               
                     (3)
                  
                  
                     Je dôležité, aby bolo možné využiť príležitosti na spoločné obstarávanie, ktoré sa môžu vo vymedzených oblastiach a v stanovených hraniciach vyskytnúť počas roka nasledujúceho po tom, ako Rada guvernérov schváli ročný plán obstarávania.
                  
               
                     (4)
                  
                  
                     V súlade s článkom 7 usmernenia Európskej centrálnej banky (EÚ) 2015/280 (ECB/2014/44) (2) národné centrálne banky, ktoré používajú internú tlačiareň na výrobu eurobankoviek, sú povinné zvážiť nadviazanie vhodných foriem spolupráce vrátane spoločného nákupu s cieľom zlepšiť nákladovú efektívnosť. Rada guvernérov 21. novembra 2017 uviedla, že by takéto národné centrálne banky, ktoré používajú internú tlačiareň, mali mať možnosť zúčastniť sa na spoločnom obstarávaní priamo prostredníctvom EPCO, čo by uľahčilo ich spoluprácu s cieľom plniť ich verejnú úlohu spočívajúcu vo výrobe bankoviek najlepším možným spôsobom. S cieľom zabezpečiť rovnaké podmienky s internými tlačiarňami, ktoré sú v plnom rozsahu integrované v rámci centrálnych bánk, by malo byť možné, aby sa na spoločnom obstarávaní priamo prostredníctvom EPCO mohla zúčastňovať interná tlačiareň, ktorá je samostatnou právnickou osobou, ale má úzke prepojenie na centrálnu banku.
                  
               
                     (5)
                  
                  
                     Rozhodnutie ECB/2008/17 (3) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmeny rozhodnutia ECB/2008/17
            Rozhodnutie ECB/2008/17 sa mení takto:
            
                        1.
                     
                     
                        Článok 1 písmeno f) sa nahrádza takto:
                        
                                    „f)
                                 
                                 
                                    Pod „Riadiacim výborom EPCO“ sa rozumie riadiaci výbor zriadený Radou guvernérov na riadenie činnosti EPCO. Riadiaci výbor EPCO sa skladá z jedného člena z každej centrálnej banky, ktorý je vybraný spomedzi vedúcich zamestnancov so znalosťami a skúsenosťami v organizačných a strategických záležitostiach v rámci ich príslušnej inštitúcie a odborníkov na obstarávanie. Riadiaci výbor EPCO podáva správy Rade guvernérov prostredníctvom Výkonnej rady;“.
                                 
                              
                  
                        2.
                     
                     
                        Článok 3 sa mení takto:
                        
                                    a)
                                 
                                 
                                    v odseku 1 sa dopĺňa toto písm. f):
                                    
                                                „f)
                                             
                                             
                                                podporuje centrálne banky pri činnostiach v oblasti správy zmlúv.“;
                                             
                                          
                              
                                    b)
                                 
                                 
                                    vkladá sa tento odsek 1a:
                                    
                                       „1a.   Hostiteľskou centrálnou bankou pre EPCO je jedna z centrálnych bánk. Rada guvernérov určí hostiteľskú centrálnu banku každých päť rokov.“;
                                    
                                 
                              
                                    c)
                                 
                                 
                                    odsek 7 sa nahrádza takto:
                                    
                                       „7.   Včas pred skončením každého päťročného obdobia uvedeného v odseku 1a uskutoční Riadiaci výbor EPCO hodnotenie efektívnosti a účinnosti fungovania EPCO. Na základe tohto hodnotenia a s prihliadnutím na záujem ostatných centrálnych bánk byť hostiteľskou centrálnou bankou pre EPCO Rada guvernérov rozhodne, či je potrebné vykonať výberové konanie na novú hostiteľskú centrálnu banku.“
                                    
                                 
                              
                  
                        3.
                     
                     
                        V článku 4 sa odsek 3 nahrádza takto:
                        
                           „3.   EPCO každoročne predkladá Rade guvernérov na schválenie aktualizovaný plán obstarávania pre spoločné obstarávacie konania vrátane uvedenia vedúcich centrálnych bánk. Aktualizovaný plán obstarávania, ktorý predloží EPCO, môže obsahovať označenie oblastí, v rámci ktorých sa môžu pred ďalšou aktualizáciou v stanovených hraniciach využívať ďalšie príležitosti na spoločné obstarávanie. Rada guvernérov rozhodne o pláne obstarávania a jeho implementácii po konzultácii s Riadiacim výborom EPCO.“;
                        
                     
                  
                        4.
                     
                     
                        Článok 5 sa nahrádza takto:
                        
                           „Článok 5
                           Účasť iných inštitúcií
                           
                              1.   Rada guvernérov môže vyzvať národné centrálne banky členských štátov, ktoré ešte neprijali euro, aby sa zúčastnili na činnosti EPCO a na spoločnom obstarávacom konaní za rovnakých podmienok ako sú tie, ktoré sa vzťahujú na centrálne banky Eurosystému. Rada guvernérov môže navyše vyzvať vnútroštátne orgány členských štátov, inštitúcie a orgány Únie alebo medzinárodné organizácie, aby sa zúčastnili na činnosti EPCO a na spoločnom obstarávacom konaní za podmienok, ktoré vo výzve stanoví Rada guvernérov. Každá takáto výzva sa týka len spoločného obstarávania tovaru a služieb na uspokojenie bežných potrieb centrálnych bánk a vyzvaných subjektov, a stanovené podmienky musia byť obdobné ako podmienky, ktoré sa uplatňujú na centrálne banky Eurosystému.
                           
                           
                              2.   Interné tlačiarne, ktoré sú v súlade s článkom 1 bod 2 písm. b) usmernenia (EÚ) 2015/280 (ECB/2014/44) samostatnými právnickými osobami a ktoré spĺňajú všetky podmienky stanovené v uvedenom ustanovení, sa môžu priamo zúčastňovať na spoločných obstarávacích konaniach a na účely tohto článku sa považujú za tlačiarne, ktoré sú súčasťou centrálnej banky v ich členskom štáte. Takáto účasť je obmedzená na spoločné obstarávanie tovarov a služieb, ktoré sú pre tieto interné tlačiarne nevyhnutné na plnenie úloh Eurosystému.“
                           
                        
                     
                  
         
            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Vo Frankfurte nad Mohanom 4. mája 2020
            
               
                  Prezidentka ECB
               
               Christine LAGARDE
            
         
         
            (1)  Rozhodnutie ECB/2004/2 z 19. februára 2004, ktorým sa prijíma rokovací poriadok Európskej centrálnej banky (Ú. v. EÚ L 80, 18.3.2004, s. 33).
         
            (2)  Usmernenie Európskej centrálnej banky (EÚ) 2015/280 z 13. novembra 2014 o zriadení systému výroby a obstarávania Eurosystému (ECB/2014/44) (Ú. v. EÚ L 47, 20.2.2015, s. 29).
         
            (3)  Rozhodnutie ECB/2008/17 zo 17. novembra 2008, ktorým sa ustanovuje rámec Eurosystému pre spoločné obstarávanie (Ú. v. EÚ L 319, 29.11.2008, s. 76).